กยอ.หนุนตั้งกองทุนเก็บค่าต๋งตรวจรถ
กยอ.ชง ครม.เก็บ “ค่าต๋ง” รถยนต์มอเตอร์ไซค์ ตั้งกองทุนฯ หนุนศูนย์ทดสอบรถยนต์ 8,000 ล้านบาท
30 เม.ย. 2556

กยอ.ชง ครม.เก็บ “ค่าต๋ง” รถยนต์มอเตอร์ไซค์ ตั้งกองทุนฯ หนุนศูนย์ทดสอบรถยนต์ 8,000 ล้านบาท 
ที่ประชุมคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ที่มีนายวีรพงษ์ รามางกูร เป็นประธาน เมื่อวันที่ 29 เม.ย.ที่ผ่านมา มีมติแต่งตั้งคณะทำงานจัดทำแนวทางการจัดตั้งองค์กรและกองทุนเพื่อการทดสอบและวิจัยพัฒนายานยนต์และชิ้นส่วน โดยคณะทำงานชุดดังกล่าวมีนายวีรพงษ์เป็นประธานคณะทำงาน
ขณะเดียวกันที่ประชุม กยอ.มีมติเห็นชอบที่จะเสนอเรื่องต่อคณะรัฐมนตรี (ครม.) ให้ความเห็นชอบในการแต่งตั้งคณะทำงานจัดตั้งองค์กรและกองทุนเพื่อการทดสอบและวิจัยพัฒนายานยนต์ฯ โดยเฉพาะคณะทำงานชุดนี้มีหน้าที่จัดทำข้อเสนอการหาแหล่งเงินทุน เพื่อสนับสนุนการดำเนินงานศูนย์ทดสอบยานยนต์ โดยรูปแบบกองทุนที่จะจัดเก็บค่าธรรมเนียมจากการตรวจสอบรถยนต์และรถจักรยานยนต์ที่มีการนำเข้ามาในประเทศ
แหล่งข่าวจากทำเนียบรัฐบาล เปิดเผยว่า ก่อนหน้านี้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ได้หารือกับเอกชนเกี่ยวกับการจัดตั้งศูนย์ทดสอบและวิจัยพัฒนายานยนต์ ซึ่งเบื้องต้นในเงินลงทุนประมาณ 8,050 ล้านบาท ไม่รวมค่าดำเนินการเพื่อการทดสอบและวิจัยยานยนต์และชิ้นส่วน 
อย่างไรก็ตาม เนื่องจากรัฐบาลมีข้อจำกัดเกี่ยวกับงบลงทุนและเงินดำเนินการ กยอ. จึงเห็นสมควรให้มีการจัดตั้งกองทุนที่มีการจัดเก็บเงินในลักษณะค่าธรรมเนียมจากรถยนต์และจักรยานยนต์ที่ประกอบสำเร็จ ทั้งที่ผลิตในประเทศและนำเข้าเพื่อนำมาใช้ในการลงทุนศูนย์ทดสอบฯ และค่าใช้จ่ายในการวิจัยและพัฒนา
นอกจากนี้ ที่ประชุม กยอ.เสนอให้ยกสถานะสถาบันยานยนต์ให้เป็นสถาบันหรือองค์กรที่กำกับดูแลภารกิจการวิจัยและพัฒนายานยนต์และชิ้นส่วนยานยนต์ โดยเป็นองค์กรภายใต้มูลนิธิฯ ที่เป็นอิสระจากส่วนราชการ และมีทุนจดทะเบียนที่มาจากกองทุนเพื่อการทดสอบและวิจัยพัฒนายานยนต์
แหล่งข่าวกรมศุลกากร เปิดเผยว่า ปัจจุบันบรรดาผู้นำเข้ารถยนต์อิสระ (เกรย์มาร์เก็ต) มีรถนำเข้าที่ยังค้างอยู่ในคลังสินค้าของกรมศุลกากรนับ 2,200 คัน อันเป็นผลมาจากประกาศกระทรวงอุตสาหกรรมที่กำหนดให้รถยนต์นำเข้าจะต้องได้รับใบรับรองจากสำนักงานมาตรฐานผลิตภัณฑ์อุตสาหกรรม (สมอ.) ที่ได้มอบให้สถาบันยานยนต์เป็นผู้ตรวจสอบคุณภาพก่อนที่จะนำไปจดทะเบียนกับกรมการขนส่งทางบก แต่การทดสอบรถถือว่าล่าช้ามากทำให้การออกของมีปัญหามาก